《题鱼荷卷》
明代·林环

江天向晚烟漠漠，万顷平波澹寒绿。败荷经雨翠盖倾，细荇牵风青缕弱。

碧空倒影浸琉璃，队队鲜鳞游碧落。雪晴时逐白浪翻，月明静带浮光跃。

君不见层台嵯峨临水头，何人更复被羊裘。又不见磻溪春深芳草多，只今渭水空东流。

感予亦有鸥鸟兴，沧浪归梦常悠悠。何当结屋沧江上，钓竿长拂芦花秋。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。